Elon Musk á leið í dómsal . AP / Krysta Fauria Elon Musk , stofnandi SpaceX og Tesla , bar vitni í meiðyrðamáli breska kafarans Vernon Unsworth gegn milljarðamæringnum í gær . Í máli Musk kom fram að hann hafi ekki meint barnaníðsummæli sín um Unsworth bókstaflega . Þá viðurkenndi hann að hafa greitt manni sem þóttist vera einkaspæjari háar fjárhæðir til að rannsaka Unsworth . Ummæli Musk vöktu mikla athygli á síðasta ári en hann og Unsworth höfðu skipst á skotum í fjölmiðlum eftir að Unsworth , sem var einn þeirra fyrstu á vettvang við björgun tælensku fótboltastrákanna sem festust í helli á síðasta ári , sakaði Musk um að nýta sér harmleikinn fyrir athygli . Vernon Unsworth vill fá skaðabætur fyrir ummæli Musk í sinn garð . AP / Sakchai Lalit Musk bar vitni í dag og sagði hann barnaníðsumæli sín einfaldlega hafa verið svar við ummælum Unsworth í sinn garð sem Musk taldi hafa verið ómakleg . „ Þetta var árás á einlæga tilraun mína til þess að hjálpa krökkunum , “ sagði Musk sem lét útbúa kafbát sem átti að geta náð til þeirra sem fastir voru í hellinum . Unsworth sagði meðal annars að Musk gæti stungið kafbátinum þangað sem hann verkjar . Nýtti Musk sér þessi ummæli Unsworth til að reyna að sýna fram á að barnaníðsummæli sín hafi ekki verið meint bókstaflega . „ Ég geri ráð fyrir að hann hafi ekki ætlað að misnota mig með kafbátinum , “ sagði Musk . „ Alveg eins og ég meinti það ekki bókstaflega að hann væri barnaníðingur “ . Þá sagðist hann í fyrstu ekki hafa gert sér grein fyrir því að Unsworth hefði komið að björgun strákanna , hann hefði haldið að hann væri bara „ einhver gaur “ . Baðst afsökunar Í dómsal baðst Musk afsökunar á ummælum sínum í garð Unsworth en málsvörn Musk byggist meðal annars á því að hugtakið „ Pedo guy “ sé velþekkt slangur í Suður-Afríku , þar sem Musk ólst upp . Þar merki það frekar „ óhugnanlegur eldri maður “ í stað barnaníðings . Það hafi verið í þeirri meiningu sem Musk meinti ummælin . Þá viðurkenndi Musk einnig að hafa ráðið einkaspæjara til þess að rannsaka Unsworth , eftir að ljóst var að bretinn hygðist stefna Musk . Alls greiddi Musk manninum 50 þúsund dollara , um sex milljónir . Í ljós kom hins vegar að einkaspæjarinn var enginn einkaspæjari , heldur svikahrappur , sem gat ekki gefið Musk neinar upplýsingar um Unsworth . Allar athugasemdir eru á ábyrgð þeirra er þær rita . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .